CELEX: C2004/228/98
Language: el
Date: 2004-09-11 00:00:00
Title: Υπόθεση Τ-255/04: Προσφυγή-αγωγή της Monique Negenman κατά της Επιτροπής των Ευρωπαϊκών Κοινοτήτων που ασκήθηκε στις 21 Ιουνίου 2004

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/43
            
         Προσφυγή-αγωγή της Monique Negenman κατά της Επιτροπής των Ευρωπαϊκών Κοινοτήτων που ασκήθηκε στις 21 Ιουνίου 2004
   (Υπόθεση Τ-255/04)
   (2004/C 228/98)
   Γλώσσα διαδικασίας: η γαλλική
   Η Monique Negenman, κάτοικος Roosendaal (Κάτω Χώρες), εκπροσωπούμενη από τον Lucas Vogel, avocat, άσκησε στις 21 Ιουνίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά της Επιτροπής των Ευρωπαϊκών Κοινοτήτων.
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η ΑΔΑ στις 8 Μαρτίου 2004 (και κοινοποιήθηκε στις 11 Μαρτίου 2004), με την οποία απορρίφθηκε η από 25 Νοεμβρίου 2003 διοικητική ένσταση της προσφεύγουσας-ενάγουσας κατά των διοικητικών αποφάσεων της 23ης Οκτωβρίου και της 30ής Οκτωβρίου 2003 περί του καθορισμού των ημερομηνιών ενάρξεως και λήξεως της άδειας μητρότητας της προσφεύγουσας-ενάγουσας,
            
         
               —
            
            
               να υποχρεώσει την καθής να καταβάλει αποζημίωση 10 000 ευρώ, με ρητή επιφύλαξη αυξήσεως, μειώσεως ή ανακαθορισμού του ποσού σε μεταγενέστερο στάδιο,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι προσφυγής και κύρια επιχειρήματα:
   Η προσφεύγουσα-ενάγουσα στην παρούσα υπόθεση φρονεί ότι η ΑΔΑ προέβη σε εσφαλμένο υπολογισμό των ημερομηνιών ενάρξεως και λήξεως της άδειας της μητρότητας.
   Προς στήριξη των ισχυρισμών της, η προσφεύγουσα-ενάγουσα επικαλείται την παράβαση του άρθρου 58 του Κανονισμού Υπηρεσιακής Καταστάσεως των υπαλλήλων (ως είχε πριν από την 1η Μαΐου 2004) και την παραβίαση της αρχής της δικαιολογημένης εμπιστοσύνης, την οποία αναγνωρίζει, μεταξύ άλλων, το άρθρο 35 του ΚΥΚ, στο μέτρο που η ΑΔΑ καθόρισε τις ημερομηνίες ενάρξεως και λήξεως της άδειας της μητρότητας λαμβάνοντας υπόψη την πραγματική ημερομηνία του τοκετού, ενώ, σύμφωνα με το προαναφερθέν άρθρο 58 του ΚΥΚ, η άδεια μητρότητας αρχίζει έξι εβδομάδες πριν από την πιθανολογούμενη ημερομηνία του τοκετού, η οποία ορίζεται σε πιστοποιητικό που χορήγησε η ενδιαφερόμενη υπάλληλος.